text: Tantost virent que mors estoit
   Quant soustenir ne se povoit.
   Chascuns tous esbahis en fu.
   À Meniadus sont venu.
   Avoec sa mere la royne
   Ert pour parler à Clarmondine.
   À merveille la regardoient
   Tout cil qui là endroit estoient
   Pour la très grant biauté de li.
   En la chambre, trestout enmi,
   S'en vinrent cil qui ont conté
   Que le lait home ont mort trouvé.
   Si haut l'ont dit k'oyr le porent
   Tout cil qui là oyr le vorrent.
   De ceaus qui en la chambre furent
   Plusour cele part s'en corurent.
   Mort le truevent, merveille en ont.
   Tout errant enterrer le font.
  